ፓርቲዎች ሲቀናጁ ማሟላት ስለሚገባቸው ጉዳዮች ያተኮሩ አንቀጾች እንዲካተት አደረጉ
ተቀናጅተው ለመንቀሳቀስ የፈለጉ ፓርቲዎች ጊዜያዊ የመመስረቻ ጽሁፍና ሌሎች ማሟላት ስለሚገባቸው ጉዳዮች ላይ ያተኮሩ አንቀጾች እንዲካተት አደረጉ ፡፡በድርድር ላይ የሚገኙት አገር አቀፍ የፖለቲካ ፓርቲዎች በአዋጅ ቁጥር 573/2000 ከአንቀጽ 32 እስከ 42 ላይ ባደረጉት ድርድር ተጨማሪ ሶስት አዳዲስ አንቀጾችን ዛሬ አካተዋል።ተቀናጅተው ለመንቀሳቀስ የፈለጉ ፓርቲዎች ጊዜያዊ የመመስረቻ ጽሁፍ፣ የመቀናጀት ዓላማ እንዲሁም የቅንጅት አመራርና አደረጃጀት የያዘ ሰነድ ለምርጫ ቦርድ ማቅረብ እንዳለባቸው የሚያሳይ አዲስ አንቀጽ መካተቱን የድርድሩ ተቀዳሚ ረዳት አደራዳሪ አቶ ዋሲሁን ተስፋዬ ገልፀዋል፡፡በተጨማሪም ፓርቲዎቹ ቅንጅት በሚፈጥሩበት ወቅት ቅንጅቱ ለምን ያህል ጊዜ እንደሚቆይ ለምርጫ ቦርዱ ማሳወቅ እንደሚገባቸው የሚያመላክትና ቦርዱም መርምሮ ውሳኔ እንዲሰጥ የሚያስችል አንቀጽ መካተቱትን ተናግረዋል።ከፓርቲዎች ጋር ግንባርም ሆነ ቅንጅት የፈጠረ ፓርቲ ግንባሩ ወይም ቅንጅቱ ሳይፈርስ ከሌላ ፓርቲ ጋር መሰል ህብረት መፍጠር የሚከለክል አዲስ አንቀጽ በአዋጁ እንደተካተተም አቶ ዋሲሁን ጠቁሟል።እነዚህ አዲስ የተከታተቱት አንቀጾች በዋናነት ፓርቲዎች ግንባርና ቅንጅት ሲፈጥሩ ማሟላት ስለሚገባቸው ጉዳዮች ይመለከታል።ፓርቲዎቹ በአዋጁ ቁጥር 573/2000 እያደረጉ ያሉትን ድርድር ከአንቀጽ 42 በኋላ ባሉ አንቀጾች ላይ በማካሄድ ላይ ናቸው- (ኢዜአ) ።